LUISTER: Bob Dylan reik liedjie van 17 minute uit | Netwerk24
28 Maart 2020 16:00
Dylan sê op Twitter die liedjie "Murder Most Foul" is 'n "ruk gelede opgeneem" en dat "julle dit dalk interessant kan vind".
Hy het sy twiet afgesluit met die woorde: "Bly veilig, wees bedag, en mag die Heer se genade met jou wees."
Die liedjie is glo Dylan se eerste oorspronklike lied in agt jaar. Volgens The Guardian is dit ook die eerste lied uit sy pen sedert hy in 2016 die eerste liedjieskrywer geword het wat die Nobelprys vir letterkunde wen.
Dylan sing aanvanklik in die liedjie oor die sluipmoord op die voormalige Amerikaanse president John F. Kennedy in 1963. Hy maak daarna talle popkultuur-verwysings en noem heelwat sangers en musikante op die naam, onder ander Stevie Nicks, The Beatles, Charlie Parker en The Eagles.
Rolling Stone berig dit is onduidelik of die liedjie die eerste voorsmakie is van 'n nuwe album; daar was glo onlangs gerugte oor die moontlikheid.